ପୁରୀଃ ଏଣିକି ଆହୁରି ସହଜ ହେବ ଜଗାଦର୍ଶନ । ରବିବାର ବି ଶ୍ରୀଜୀଉଙ୍କ ଦର୍ଶନ କରିପାରିବେ ଶ୍ରଦ୍ଧାଳୁ । ଏଥିପାଇଁ ଶ୍ରୀମନ୍ଦିର ପକ୍ଷରୁ ଜାରି ହୋଇଛି ନୂଆ ଏସଓପି । ଆସନ୍ତାକାଲିଠାରୁ କାର୍ଯ୍ୟକାରୀ ହେବ ନୂଆ ଏସଓପି । ଆନନ୍ଦବଜାରରେ ଲଗାଯାଇଥିବା କଟକଣା ମଧ୍ୟ ହଟିବାକୁ ଯାଉଛି। ବର୍ତ୍ତମାନ ଆନନ୍ଦବଜାର ପରିସରରେ ମହାପ୍ରସାଦ କିଣିବା ସହ ସେବନ କରିବା ମଧ୍ୟ ସୁଯୋଗ ପାଇବେ ଭକ୍ତ ଶ୍ରଦ୍ଧାଳୁ। ରବିବାର ଦର୍ଶନ ଜାରି ରହୁଥିବାରୁ ଆସନ୍ତା ରବିବାରରେ ପଡୁଥିବା ପଦ୍ମବେଶକୁ ମଧ୍ୟ ଭକ୍ତମାନେ ଦେଖିବା ପାଇଁ ସୁଯୋଗ ପାଇବେ। ନୂଆ ଏସଓପି ଜାରି ପୂର୍ବରୁ ଭକ୍ତଙ୍କ ଭାବାବେଗକୁ ଦୃଷ୍ଟିରେ ରଖି ପ୍ରଶାସନ ସମ୍ପୂର୍ଣ୍ଣ ଭାବେ ବ୍ୟାରିକେଡିଂର ବ୍ୟବସ୍ଥାକୁ ହଟାଇଛି। ଅନ୍ୟପଟେ ପ୍ରଶାସନର ଏଭଳି ସକାରତ୍ମକ ନିଷ୍ପତ୍ତିକୁ ଭକ୍ତମାନେ ସ୍ୱାଗତ କରିଛନ୍ତି।
ସେପଟେ ଜାରି ହୋଇଥିବା ନୂଆ ଏସଓପି ଅନୁଯାୟୀ ପାନ, ଗୁଟଖା ଖାଇବା ଓ ପ୍ଲାଷ୍ଟିକ ପଲିଥିନର ବ୍ୟବହାର ଉପରେ କଡା କଟକଣା ଲଗାଯାଇଛି। ମନ୍ଦିର ଭିତରେ ସାମାଜିକ ଦୂରତା ରକ୍ଷା, ଦେବାଦେବୀଙ୍କୁ ସ୍ପର୍ଶ ନକରିବା ଓ ହାତ ସାନିଟାଇଜ୍ କରିବା ପ୍ରଭୃତି କଟକଣା କଡାକଡି କରାଯିବ। ନୂଆ ଦର୍ଶନ ବ୍ୟବସ୍ଥାକୁ କଡାକଡି ଲାଗୁ କରିବା ପାଇଁ ଆଜି ପୋଲିସ ପକ୍ଷରୁ ମକଡ୍ରିଲ୍ ଅନୁଷ୍ଠିତ ହୋଇଥିଲା। ଏସପି କେ ବିଶାଲ୍ ସିଂହ ନିଜେ ଉପସ୍ଥିତ ରହି ଭକ୍ତଙ୍କ ଶୃଙ୍ଖଳିତ ଦର୍ଶନ ଓ ସୁରକ୍ଷା କିଭଳି କରାଯିବ ତାହାର ତଦାରଖ କରିଥିଲେ। କୌଣସି ଭକ୍ତ ଅସୁସ୍ଥତା ଅନୁଭବ କଲେ କିଭଳି ଯୁଦ୍ଧକାଳୀନ ଭିତ୍ତିରେ ସେମାନଙ୍କୁ ଚିକିତ୍ସା ଯୋଗାଇ ଦିଆଯିବ ସେନେଇ ଆଜି ମକଡ୍ରିଲ୍ ଆୟୋଜିତ ହୋଇଥିଲା।
ମହାପ୍ରଭୁଙ୍କ ଦର୍ଶନରେ ବ୍ୟାପକ ସୁଦ୍ଧାର ଆସିଥିବା ବେଳେ ବଡଦାଣ୍ଡରେ ଥିବା ସମସ୍ତ ବ୍ୟାରିକେଡକୁ ପ୍ରଶାସନ ହଟାଇ ଦେଇଛି । ସର୍ବନିମ୍ନ କୋଭିଡ୍ କଟକଣା ମଧ୍ୟରେ ମହାପ୍ରଭୁଙ୍କ ଦର୍ଶନ ସହ ମହାପ୍ରସାଦ ଶ୍ରୀମନ୍ଦିର ପରିସରରେ ସେବନ କରିବାର ପ୍ରଶାସନ ସୁଯୋଗ ଦେଇଛି। ଆଗକୁ ଶ୍ରୀଗୁଣ୍ଡିଚା ମନ୍ଦିରକୁ ଖୋଲିବା ସହ ଭକ୍ତଙ୍କୁ ଦର୍ଶନ ଦେବାର ପ୍ରତିଶ୍ରୁତି ମଧ୍ୟ ପ୍ରଶାସନ ଦେଇଛି ।
